Aknast välja  vaadates näib kevad küll kaugel olevat, kuid panin siiski munad inkubaatorisse. Nädala lõpus valgustan need läbi, et näha, kui paljudes on tibud arenema hakanud. Eelmisel aastal üles ütelnud inkubaatori asemele oli küll plaanis soetada täisautomaatne, kuid praegu ei olnud see võimalik. Niisiis ostsin sellise, kus tuleb mune ikka käsitsi pöörata, teen seda kolm korda päevas. Eks mõne nädala pärast selgub, kui head tulemused on. Igatahes on eelmisest aastast punane soojenduslamp alles, samuti on koht, kuhu  tibud panna saab, kui nad kooruma peaksid. Külvasin aknalauale potti salatit ja panin sibulad kasvama, et tibudele oleks võimalik lisaks muule toidule ka rohelist anda. Maapoest pole ju midagi saada ja kui ongi, siis kohutavalt soolase hinnaga.